પંચગનીથી માંડ વીશ કિલોમીટર દૂર આવેલું એટલું જ બેનમૂન સ્થળ એટલે મહાબળેશ્વર. ભીષણ, કરાલ પહાડોના આકરા ઢોળાવો, કાચી સડક, ગાઢ જંગલોની નીરવ શાંતિને ભચડી ખાતી હિંસક પ્રાણીઓની કારમી ત્રાડો અને પર્વતમાળા વચ્ચેની સાંકડી, ઊંડી અને ડરામણી ખીણમાં પૂરપાટ વેગે વહેતી સાવિત્રી નદી. ક્રિષ્ણા નદીનું મૂળ પણ અહીં જ. ક્રિષ્ણા અહીં બાળસ્વરૂપે વહે છે તો સાવિત્રી ભરજુવાનીમાં મ્હાલતી માતેલી યુવતી બનીને સહ્યાદ્રીને પ્લાવિત કરે છે.